Vermoorde oudpolisieman se oorskot gesteel | Maroela Media
Die beendere van 'n vermoorde oudpolisiebeampte (62) is uit die staatslykshuis in Standerton in Mpumalanga gesteel.
Die beendere is Vrydag as gesteel aangemeld nadat dit vir ondersoekdoeleindes by die lykshuis bewaar is.
Brig. Leonard Hlathi, woordvoerder van die polisie, sê die oudpolisiebeampte se familie het hom in Oktober verlede jaar as vermis aangemeld. 'n Soektog na die slagoffer het egter niks opgelewer tot byna tien dae gelede toe 'n verdagte hom aan die polisie oorgegee het nie.
Sanele Msimang (26) het hom verlede Vrydag by die polisiestasie in Harrismith in die Vrystaat oorgegee in verband met die oudpolisiebeampte se moord.
Msimang het aangedui dat hy sy werkgewer verlede jaar in Standerton vermoor en sy oorskot in 'n vlak graf begrawe het. Msimang is in Harrismith in hegtenis geneem en later na Standerton vervoer waar hy Maandag die vlak graf aan die polisie uitgewys het.
Die slagoffer se oorskot is opgegrawe en vir forensiese toetse gestuur. Msimang het intussen Dinsdag in die plaaslike landdroshof verskyn op aanklag van moord en bly in aanhouding tot sy volgende hofverskyning. "Die polisie het egter terwyl hulle besig was met die ondersoek na die moordsaak, ontstellende nuus ontvang dat die [slagoffer se beendere] vermis word. 'n Saak van diefstal is dienooreenkomstig geopen met 'n bykomende klag van regsverydeling," sê Hlathi.
Mense met inligting rakende die gesteelde beendere word versoek om konst. Lefa Tsotetsi by 066 0198 487 of Stop Misdaad by 08600 10111 te nader. Alle inligting sal vertroulik hanteer word.
Hoe laag kan n mens daal,dit is ook n bewys dat daar nog persone betroke is by die moord.
Dit kon slegs iemand gewees het wat toegang tot die lykshuis het.Die lykshuise is nou by hospitale geleë en seder 2006 nie meer by polisiestasies nie.Die verdagte het 'n erkenning gemaak en die lyk gaan uitwys.Ek glo die omstandigheidsgetuies sal 'n skuldig bevinding moontlik maak.